钦定古今图书集成/明伦汇编/氏族典/第227卷 > 杨素
## 钦定古今图书集成/明伦汇编/氏族典/第227卷 > 杨素

按《隋书杨素传》：“素字处道，弘农华阴人也。祖暄，魏辅
国将军。父敷，周汾州刺史。素少落拓有大志，好学，善
属文，工草隶。宇文护引为记室。后转礼曹，加大都督，
拜车骑大将军、仪同三司。平齐之役，以功封青河县
子，加上开府，改封成安县公。宣帝即位，袭父爵临贞
县公。高祖为丞相，以素为汴州刺史，迁徐州总管，进”
封清河郡公。高祖受禅，加上柱国。开皇四年，拜御史
大夫。先是，素数进取陈之计，及大举伐陈，以素为行
军元帅。还，拜荆州总管，进封越国公。寻拜纳言。岁馀，
转内史令。俄而江南人李棱等为乱，以素为行军总
管，帅众讨平之，江南大定。上遣独孤陀至浚仪迎劳。
比到京师，代苏威为尚书右仆射，掌朝政。晋王广为
灵朔道行军元帅，素为长史。王卑躬以交素。及为太
子，素之谋也，仁寿初，代高颎为尚书左仆射。素贵宠
日隆，第宅华侈，制拟宫禁，上渐疏忌之。及上不豫，素
矫诏追东宫兵士，帖上台宿卫，又令张衡侍疾，上以
此日崩，由是颇有异论。汉王谅反，以素为并州道行
军总管，击破之。大业元年，迁尚书令。明年，拜司徒，改
封楚公。卒官，谥曰《景武》，赠光禄大夫。